**HEIANE (Holven)**

Høgdemeter over havet: ca 225m

Lengde: ca 5 km

Tid: 1-2 timar på rundturen

Gradering: Lett

**Vegskildring:** Ta av frå riksveg 13 mot Espeland (fylkesveg 572). Etter ca. 300 meter kjem du til ein utkøyrsel på venstre side, der du kan parkere. Traktorvegen du skal følgje går opp til venstre mellom utkøyrselen og busstoppet.

Følg traktorvegen rett oppover og 200 meter lenger framme deler vegen seg. Her kan du velje om du vil fortsetje vidare rett oppover eller ta av til høgre. Den første vegen er ein grei traktorveg heilt opp på Heiane.

Tek du vegen mot høgre, og går om Leine, føl du denne til du kjem tjl eit skogholt der vegen går over til sti gjennom skogen. Nå du kjem ut av skogen fortset du rett frampå ein gammal traktorveg. Etter ei stund flatar vegen ut, og du tek opp ein liten skråning til venstre og føl stien over eit hogstfelt. Du kjem då til Velteplassen og du er i grusvegen, vidare mot høgre endar du ut i Espelandsvegen. Du fortset på grusvegen mot venstre til du er oppe på Heiane, der du ser ei delvis raudmåla uteløe på venstre side av vegen. Her heng postkassen. Denne plassen heiter Tveitehaugen.

Heile rundturen er merka. Det er også merka kor du skal ta av til turtips 1, turtips 2 og turtips 3.

**Dette er ein flott rundtur som du kan ta heile året.**

**Turtips 1:**

Gå inn på Heiane, gjennom ei åpen grind (ikkje så langt frå postkassen) og føl stien bortover mot venstre forbi ei gammal løe. Her heiter det Fletene. Dette er ein gammal husmannsplass. Du fortset på stien bortover(til høgre for løa), går så litt ned og endar då opp ved ein gapahuk som ligg under ein hedler. Her heiter det Trælldalen. Dette er også ein gammal husmannsplass. Her er det koseleg å stoppe opp og ta seg ein matbit eller litt drikke. Gapahuken vart sett opp for snart 10 år sidan av Ivar Trå og «Vandraren». Inne i gapahuken har også «Vandraren» hengjande ein postkasse.

**Turtips 2:**

Når du går om Leine, og har passert ei grind, går det ein sti bratt opp gjennom skogen på venstre side. Stien endar opp der du går inn mot Trælldalen.

**Turtips 3:**

Omtrent der postkassen heng ved Tveitehaugen, går det ein veg ned til høgre. Føl du denne, kjem du til Riplehaugen, der det står ein vårflor. Du kan fortsette vegen nedover og du endar då ut i traktorvegen att lenger nede.

GOD TUR!